Coronavirus: देश में कोरोना की रिकवरी दर 75% के पार, मृत्यु दर घटकर 1.85%, लेकिन लगातार बढ़ रहे मामले
कोरोना के मामलों की पहचान के लिए देश में टेस्टिंग को लगातार बढ़ाया जा रहा है। भारतीय आयुर्विज्ञान अनुसंधान परिषद (ICMR) के अनुसार अबतक देश में कुल 3.59 करोड़ से ज्यादा टेस्ट हो चुके हैं। रविवार को देशभर में 609917 कोरोना टेस्ट किए गए हैं।
नई दिल्ली।  देश में कोरोना वायरस का संक्रमण लगातार फैल रहा है लेकिन इसके साथ कोरोना वायरस से रिकवरी की दर में भी तेजी से सुधार हो रहा है और साथ में मृत्यु दर भी लगातार कम हो रही है। केंद्रीय स्वास्थ्य मंत्रालय की तरफ से जारी किए गए आंकड़ों के मुताबिक पिछले 24 घंटों यानि रविवार सुबह 8 बजे से लेकर सोमवार सुबह 8 बजे तक देशभर में कोरोना वायरस के 61408 नए मामले सामने आए हैं जिसके बाद देश में अब कुल कोरना वायरस मामलों का आंकड़ा बढ़कर 31.06 लाख हो गया है।हालांकि कोरोना से ठीक हने वाले लोगों की रफ्तार भी तेजी से बढ़ रही है। पिछले 24 घंटों के दौरान देशभर में कोरोना से 57469 लोग ठीक हुए हैं और अबतक कुल 23,38,035 लोग पूरी तरह से ठीक हो चुके हैं। देश में कोरोना वायरस का रिकवरी रेट बढ़कर 75.26 प्रतिशत हो गया है। लेकिन देश के कुल कोरोना मरीजों में अभी भी 7.10 लाख से ज्यादा एक्टिव मामले हैं।कोरोना वायरस का संक्रमण बढ़ने के साथ इसकी वजह से जान गंवाने वालों की संख्या भी लगातार बढ़ रही है, हालांकि मृत्यु दर में पहले के मुकाबले काफी कमी आई है। केंद्रीय स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस के की वजह से 836 लोगों की जान गई है और अबतक यह जानलेवा वायरस देश में कुल 57469 लोगों की मौत का कारण बन चुका है। कोरोना वायरस की मृत्यु दर घटकर अब 1.85 प्रतिशत रह गई है।कोरोना के मामलों की पहचान के लिए देश में टेस्टिंग को लगातार बढ़ाया जा रहा है। भारतीय आयुर्विज्ञान अनुसंधान परिषद (ICMR) के अनुसार अबतक देश में कुल 3.59 करोड़ से ज्यादा टेस्ट हो चुके हैं। रविवार को देशभर में 609917 कोरोना टेस्ट किए गए हैं।वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 2.35 करोड़ के पार पहुंच गया है, अबतक दुनियाभर में कोरोना वायरस की वजह से 8.12 लाख से ज्यादा लोगों की मौत हो चुकी है। हालांकि पूरी दुनिया में 1.6 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 58.74 लाख से ज्यादा केस सामने आ चुके हैं और 1.80 लाख से ज्यादा लोगों की जान जा चुकी है, इसके बाद ब्राजील में 36.05 लाख से ज्यादा केस सामने आए हैं और 1.14 लाख से ज्यादा की जान गई है। रूस में भी 9.56 लाख से ज्यादा केस सामने आ चुके हैं और 16 हजार से ज्यादा लोगों की जान गई है।